Malema, Ndlozi se verhoor begin dán  Julius Malema, leier van die EFF, en Mbuyiseni Ndlozi, die party se woordvoerder, in die Randburgse landdroshof tydens ‘n vorige verskyning. (Foto: AfriForum) Die Randburgse landdroshof het vandag die verhoordatum van die saak teen Julius Malema, leier van die EFF, en Mbuyiseni Ndlozi, EFF-woordvoerder, vir 13 en 28 Oktober 2020 vasgestel. Ná volgehoue druk deur AfriForum word Malema en Ndlozi deur die Nasionale Vervolgingsgesag (NVG) vervolg vir die beweerde aanranding van ’n SAPD-offisier. Malema en Ndlozi moet ook op 14 September in die hof verskyn sodat ’n ondersoek rakende die opskorting van die lasbriewe voor die hof kan dien omdat hulle nie vorige hofverrigtinge bygewoon het nie weens Covid-19-regulasies. Die aanklaer het ook aangedui dat die oorspronklike klagstaat nie in hierdie stadium opgespoor kan word nie wat beteken dat die lasbrief vir arrestasie nie vandag uitgevoer kon word nie. AfriForum het in Julie 2019 aangekondig dat hy die hof met ŉ mandamus-aansoek gaan nader om die NVG te verplig om ŉ besluit oor die vervolging van Malema en Ndlozi in dié saak te neem. Malema en Ndlozi het in April 2018 na bewering by die begrafnis van Winnie Mandela ’n senior polisielid in uniform aangerand in ŉ voorval wat op kringtelevisiekameras vasgevang is. Die senior polisielid het ’n klag by die SAPD aanhangig gemaak, maar dit het geen aandag geniet nie, totdat AfriForum se private vervolgingseenheid in Januarie 2019 oor die ondersoek navraag gedoen het. “AfriForum verwelkom die vasstelling van ’n verhoordatum aangesien ons van meet af aan gedink het dat daar ’n prima facie-saak teen Malema en Ndlozi is,” het adv. Phyllis Vorster, aanklaer by die private vervolgingseenheid, gesê. “Die NVG het na aanleiding van volgehoue druk deur AfriForum herbesin oor sy aanvanklike weiering om te vervolg en wel vervolging ingestel. Nou moet die gereg sy gang gaan en ons sal voortgaan om die polisiekolonel te ondersteun.” Malema is ook veronderstel om op 17 September in die hof te verskyn oor sy beweerde afvuur van ŉ vuurwapen by die EFF se vyfjaarfeesviering in Mdantsane in 2018. Die aanklagte teen Malema en Adriaan Snyman behels die onwettige besit van ŉ vuurwapen, die onwettige besit van ammunisie, die afvuur van ŉ vuurwapen in ŉ beboude gebied of openbare plek, versuim om redelike voorsorgmaatreëls te tref om mense en eiendom te beskerm en die roekelose bedreiging van mense en eiendom. Snyman het die vuurwapen glo vir Malema aangegee voordat dit afgevuur is. Hy is na bewering die eienaar van ŉ private sekerheidsmaatskappy wat tydens die voorval dienste aan die EFF gelewer het. AfriForum het in Augustus 2018 die klag teen Malema en Snyman ingedien.